**Հիմնավորում**

**«Հայաստանի Հանրապետության կառավարության 2017 թվականի**

**մայիսի 25-ի N570-Ն որոշման մեջ լրացումներ և փոփոխություններ կատարելու մասին» ՀՀ կառավարության որոշման նախագծի ընդունման**

1. **Իրավական ակտի անհրաժեշտությունը (նպատակը).**

Նախագծի ընդունման նպատակը ՀՀ պետական եկամուտների կոմիտեում ներդրված՝ ռիսկերի վրա հիմնված հարկային ստուգումների համակարգի միջոցով ձևավորվող ցանկերը նոր ժամանակակից մոտեցումներով լրացնելն է։

1. **Կարգավորման հարաբերությունների ներկա վիճակը և առկա խնդիրները**.

ՀՀ հարկային օրենսգրքի 336-րդ հոդվածի 4-րդ մասի համաձայն՝ համալիր հարկային ստուգումների տարեկան ծրագիրը կազմվում է՝ հաշվի առնելով հետևյալ պարտադիր պահանջները.

1) բարձր ռիսկայնության խմբում ընդգրկված հարկ վճարողները պետք է կազմեն ծրագրով ստուգման ենթակա հարկ վճարողների առնվազն 70 տոկոսը.

2) ցածր ռիսկայնության խմբում ընդգրկված հարկ վճարողները պետք է կազմեն ծրագրով ստուգման ենթակա հարկ վճարողների առավելագույնը հինգ տոկոսը:

Խնդիրն այն է, որ առկա չափանիշների միջոցով ռիսկերի վրա հիմնված հարկային ստուգումների համակարգը հնարավորություն չի տալիս օգտագործել արհեստական բանականության և մեքենայացված ուսուցման գործիքների կիրառման արդյունքում ստացվող ցուցանիշները։

Որոշման N1 հավելվածի գործող կարգավորումների համաձայն գնահատվում է կոնկրետ հարկային հաշվարկի ռիսկայնությունը, իսկ արհեստական բանականություն և մեքենայացված ուսուցման գործիքների միջոցով հնարավոր է գնահատել ոչ թե կոնկրետ հարկային հաշվարկի ռիսկը, այլ հարկ վճարողի ռիսկայնությունը` տվյալների մեծ բազայում դիտարկելով բազմաթիվ գործոններ:

Միաժամանակ, 2022 թվականի մարտի 23-ի «Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» ՀՕ-88-Ն օրենքի ընդունմամբ ուժը կորցրած են ճանաչվել հորիզոնական մոնիտորինգի համակարգի հետ կապված կարգավորումները։

1. **Առկա խնդիրների առաջարկվող լուծումները.**

Քանի որ նախագծի նպատակն է լրացնել ՀՀ պետական եկամուտների կոմիտեում ներդրված՝ ռիսկերի վրա հիմնված հարկային ստուգումների համակարգի միջոցով ձևավորվող ցանկերը նոր ժամանակակից մոտեցումներով, ուստի առաջարկվում է ռիսկի համակարգի կիրառման առումով որպես ռիսկային չափանիշ հիմք վերցնել նաև արհեստական բանականության և մեքենայացված ուսուցման գործիքների կիրառմամբ Հայաստանի Հանրապետության պետական եկամուտների կոմիտեի տվյալների բազայի վերլուծության արդյունքում արտասովոր (անոմալ) գնահատված ցուցանիշները։ Առաջարկվում է Որոշման N1 հավելվածում կատարել այնպիսի փոփոխություններ, որոնց արդյունքում հնարավոր կլինի գնահատել ոչ միայն կոնկրետ հարկային հաշվարկի ռիսկը, այլ նաև հարկ վճարողի որոշակի ժամանակահատվածի և (կամ) գործունեության արդյունքների ռիսկայնությունը։

Միաժամանակ, առաջարկվում է հանել այն կարգավորումը, որի համաձայն՝ հարկային մարմնի հետ հորիզոնական մոնիթորինգի համաձայնագիր կնքած կազմակերպությունները, համաձայնագրի գործողության ժամանակահատվածում, անկախ ռիսկի համակարգով գնահատման արդյունքներից, ներառվում են ցածր ռիսկայնության խմբում:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ պետական եկամուտների կոմիտեի կողմից:

1. **Իրավական ակտի կիրառման դեպքում ակնկալվող արդյունքը.**

Նախագծի ընդունման արդյունքում ակնկալվում է որպես ռիսկային չափանիշ հիմք վերցնել նաև արհեստական բանականության և մեքենայացված ուսուցման գործիքների կիրառմամբ Հայաստանի Հանրապետության պետական եկամուտների կոմիտեի տվյալների բազայի վերլուծության արդյունքում արտասովոր (անոմալ) գնահատված ցուցանիշները։

**6. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման կապակցությամբ լրացուցիչ ֆինանսական միջոցների անհրաժեշտություն, պետական բյուջեի եկամուտներում և ծախսերում էական փոփոխութ­յուններ չի նախատեսվում։

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագծի ընդունումը կապված է ՀՀ կառավարության 12.12.2019թ. N 1830-Լ որոշմամբ հաստատված՝ ՀՀ պետական եկամուտների կոմիտեի զարգացման և վարչարարության բարելավման ռազմավարական ծրագրի «ԶՌՆ 1. Կառավարման համակարգերի կատարելագործում, հարկ վճարողներին թվայնացված ծառայությունների մատուցում» զարգացման ռազմավարական նպատակի «1.1. Էլեկտրոնային և թվային գործիքակազմի ներդրում և զարգացում» ենթանպատակի «1.1.2. ՊԵԿ տեղեկատվական բազայի հուսալիություն» միջոցառման հետ։